Hoër drumpel vir krag kan beurtkrag help verminderPres. Cyril Ramaphosa tydens Donderdag se aankondiging. (Foto: Elmond Jiyane/GCIS) Pres. Cyril Ramaphosa het Donderdag aangekondig dat die drempel om krag sonder ŉ lisensie van die Nasionale Energiereguleerder (Nersa) op te wek van 1 MW tot 100 MW verhoog word. Die Wet op die Regulering van Elektrisiteit sal gewysig word om hiervoor voorsiening te maak. Die aankondiging kom te midde van nog ŉ dag van beurtkrag vir Suid-Afrikaners. Ramaphosa sê die vooruitsig van ŉ voortgesette kragtekort en verdere beurtkrag hou enorme gevaar vir die land en ekonomiese groei in. Die ingryping moet die kragsektor hervorm en sal hopelik ŉ einde aan beurtkrag help maak. “Die gewysigde regulasies sal opwekkingsprojekte tot 100 MW in grootte vrystel van die Nersa-lisensiëringsbepaling – of dit nou aan die netwerk gekoppel is of nie,” sê Ramaphosa. “Dit gaan ŉ groot hindernis vir belegging in opwekkingsprojekte verwyder.” Toestemming en permitte sal steeds verkry moet word om die projek aan die netwerk te koppel sodat verseker word daar word aan alle bepalings voldoen. “Dit sal verseker dat ons in staat is om soveel as moontlik nuwe kapasiteit aanlyn te bring sonder om die integriteit of bestendigheid van die energiestelsel in die gedrang te bring.” Ingevolge die wysigings sal munisipaliteite voortaan die diskresie hê om aansoeke om aan die netwerk gekoppel te word, goed te keur. Daar sal steeds ŉ omgewingsimpakstudie gedoen moet word en daar moet ook aan alle bestaande wetgewing voldoen word. Ramaphosa sê die hervorming gaan na verwagting groot belegging in nuwe opwekkingskapasiteit ontsluit en maatskappye in staat stel om hul eie opwekkingsfasiliteite te bou sodat hulle aan hul eie kragbehoeftes kan voldoen. Hy sê deur die drumpel op 100 MW te plaas, beteken maatskappye met die vermoë om hierdie hoeveelheid krag op te wek, dit nou kan doen. “Dit gaan beskikbare krag verhoog en die las op Eskom verminder en hom toelaat om met sy intensiewe instandhoudingsprogram voort te gaan en sy afhanklikheid van duur gas- en dieselturbines verminder,” sê Ramaphosa. Die president sê die vermoë om die kragkrisis vinnig en omvattend te pak, gaan die pas waarteen die ekonomie herstel, bepaal. “Die oplos van die energieverskaffingstekort en die vermindering van beurtkrag is ons enkele belangrikste doelwit om ekonomiese groei te laat herleef.” Ramaphosa sê ŉ blink toekoms lê steeds vir Eskom voor en dat die nuwe mededinging in die bedryf goed vir verbruikers gaan wees. Eskom word ook aangemoedig om hernieubare kragopsies te ontgin. Die president het ook benadruk dat Eskom steeds deur die staat ondersteun sal word. Die ingryping vorm deel van breër hervormings in die kragbedryf.